በክልሉ የተጀመሩ የልማት ሥራዎቸ በተቀናጀ አመራርና በህዝብ ተሳትፎ  እየተከናወኑ ነው
አዲስ አበባ፤ ሰኔ 30/2005 (ዋኢማ) – በትግራይ ክልል እየተከናወኑ ያሉት የማህበራዊና ኢኮኖሚያዊ የልማት ስራዎች በተቀናጀ አመራርና ህዝቡን ባሳተፈ መልኩ እየተከናወኑ መሆናቸውን የክልሉ ርእሰ መስተዳድር ገለጹ። ርእሰ መስተዳድሩ አቱ አባይ ወልዱ ትናንት ለምክር ቤቱ ባቀረቡት የክልሉ የስራ እንቅስቃሴ ሪፖርት ላይ እንደገለጹት በክልሉ ካለፉት ዓመታት ጀምሮ የተቀናጀ ሥራ በመሠራቱ አብዛኛዎቹ ስራዎች ከእቅድ ዘመኑ አስቀድመው ሊሳኩ ይችላሉ፡፡ ከሁለት ዓመት በፊት በአገር አቀፍ ደረጃ ከ100 ሺ እናቶች መካከል በወሊድ ምክንያት 600 ያህሉ እናቶች ለሞት ይዳረጉ እንደነበረ ጠቁመው ይህን ከፍተኛ አሀዝ ከአንድ ዓመት በሁላ ወደ 267 ለማውረድ እቅድ ተይዞ አየተሠራ መሆኑን ገልጸዋል፡፡ በዚህ ዓመት በቻ በክልሉ 136 እናቶች በወሊድ ምክንያት ህይወታቸው ያለፈ ሲሆን በእቅድ ዘመኑ መጨረሻ ወደ ዜሮ ለማውረድ ክልሉ ትኩረት ሰጥቶ እየተሰራ መሆኑንም አመልከተዋል፡፡ በአሁኑ ወቅት በሐክምና ባለሙያዎች የሚወልዱ እናቶች በክልሉ 50 በመቶ መድረሱን ያመለከቱት ርእሰ መስታደሩ የክልሉ የትምህርት ሽፋን 97 በመቶ መድረሱን አስረድተዋል። በተለይም በግብርናና ገጠር ልማት፣በውሃ ሃብትና በመንገዶች ግንባታ እንዲሁም በጤናና በትምህርት ዘርፎች ሰፋ ያሉ ጥያቄዎች በምክር ቤቱ አባላት የቀረቡ ሲሆን በሚመለከታቸው አካላት ማብራሪያ ተሰጥቷል።ከቀረቡት ጥያቄዎች መካከል ምርታማነትን ለማሳደግ በሚደረገው ጥረት በኩል ያለው ቅንጅታዊ አሰራር ምን እንደሚመስልና ከተያዘው የአምስት ዓመቱ የእድገትና ትራንስፎርሜሽን እቅድ እንዴት እየተጣጣመ መሆኑ ይገኝበታል፡፡ እንዲሁም ነፍሰጡር እናቶች በጤና ተቋም እንዲወልዱ በሚደረገው ጥረት ያጋጠሙ ችግሮችና እንዲሁም በመሰረተ ልማት ስራዎች የሚታዩትን ችግሮችና እየተወሰዱ ስላሉት መፍትሄዎች በዋነኛነት ከቀረቡት ጥያቄዎች ዋነኞቹ ናቸው። እንደ ኢዜአ ዘገባ ትናንት የተጀመረው የትግራይ ክልል ምክር ቤት ዓመታዊ ጉባኤ በርእሰ መስተዳድሩ የቀረለበትን የስራ ሪፖርት ሰፊ ውይይት ማድረጉን አስታውቀዋል፡፡ 